b'\n_START_ARTICLE_\nSuboti\xc4\x8dka filharmonija\n_START_PARAGRAPH_\nSuboti\xc4\x8dka filharmonija (srp. \xd0\xa1\xd1\x83\xd0\xb1\xd0\xbe\xd1\x82\xd0\xb8\xd1\x87\xd0\xba\xd0\xb0 \xd1\x84\xd0\xb8\xd0\xbb\xd1\x85\xd0\xb0\xd1\x80\xd0\xbc\xd0\xbe\xd0\xbd\xd0\xb8\xd1\x98\xd0\xb0, ma\xc4\x91. Szabadkai Filharm\xc3\xb3nia) je orkestar iz Subotice._NEWLINE_Utemeljen je 1908. godine. Svoje osnivanje duguje \xc4\x90uri Arnoldu, a osnovao ju je Ernest L\xc3\xa1nyi.\n_START_SECTION_\nPovijest\n_START_PARAGRAPH_\nSvoj prvi koncert je odr\xc5\xbeala 12. velja\xc4\x8de 1908.. Stalnim dirigentom od prvog koncerta je bio poznati skladatelj Ernest L\xc3\xa1nyi, a svom sastavu je imala \xc4\x8dlanove Gradskog orkestra te amaterske glazbenike. Do Prvog svjetskog rata je izvela 20 koncerata. Na nekim od tih koncerata su kao solisti sudjelovala i svjetski poznata glazbeni\xc4\x8dka imena kao \xc5\xa1to su Pablo Casals, B\xc3\xa9la Bart\xc3\xb3k, Jen\xc5\x91 Hubay i Valborg Werbeck-Sv\xc3\xa4rdstr\xc3\xb6m. Na repertoaru su izvodili od poznatijih autora, Mozarta, Beethovena, Schuberta, Tartinija i dr.._NEWLINE_Nakon Prvog svjetskog rata dugo vremena nije djelovala, \xc4\x8demu je pridonijela i smrt osniva\xc4\x8da Ernesta L\xc3\xa1nyia. Tek 1931. su odr\xc5\xbeali prvi koncert. Veliku ulogu u obnovi rada je imao glazbenik Ljudevit \xc3\x9ajhazy. Tada im je dirigirao Mirko Kramer. Do rata su izveli 20 koncerata, a na repertoaru su od poznatijih autora, izvodili Beethovenova, Ravelova i \xc4\x8cajkovskova djela._NEWLINE_U zavr\xc5\xa1nim mjesecima Drugog svjetskog rata je filharmonija obnovila rad. Ve\xc4\x87 po\xc4\x8detkom 1945. je organizirala koncerte. Dirigirali su \xc5\xbdeljko Straka i Aleksandar Segedi. 1947. je njenim \xc5\xa1efom-ravnateljem odnosno dirigentom bio Milan Asi\xc4\x87. To je bilo malo zlatno razdoblje Suboti\xc4\x8dke filharmonije. Izvodila su se poznata djela svih poznatih skladatelja iz Jugoslavije, a gostovali su poznati dirigenti. Ukidanjem Opere je do\xc5\xa1lo do gubitka u orkestru, a time i padom kvalitete koncerata._NEWLINE_Nakon \xc5\xa1to se umirovio Milan Asi\xc4\x87, voditeljicom je postala Elvira Husar. Potom je orkestar vodio Matija Murenji._NEWLINE_Rad joj je obnovljen 1997. povratkom maestra Berislava Skenderovi\xc4\x87a u Srbiju i Crnu Goru . Od 2001. je dijelom Muzi\xc4\x8dkog centra. Njegovim odlaskom 2006. je zapravo prestala postojati._NEWLINE_20. o\xc5\xbeujka 2007. je pokrenulo osnivanje "nove" Suboti\xc4\x8dke filharmonije, a inicijatori su bili \xc4\x90uro Molnar, Miroslav Jovan\xc4\x8di\xc4\x87 i Mirko Molnar. Tom prigodom je Nova Suboti\xc4\x8dka filharmonija dobila i naziv na hrvatskom jeziku. Do tada je imala nazive na srpskom (\xc4\x87irili\xc4\x87ni) i ma\xc4\x91arskom jeziku. Tom prigodom se odlu\xc4\x8dilo da u novom sastavu bude znatno ve\xc4\x87i broj Suboti\xc4\x8dana od dotada\xc5\xa1nje prakse, a predvidilo se osnivanje i Guda\xc4\x8dkog komornog orkestra koji \xc4\x87e biti dijelom filharmonije, a koji \xc4\x87e mo\xc4\x87i i samostalno nastupati _NEWLINE_Suboti\xc4\x8dka filharmonija njeguje dobru suradnju s komornim ansamblom Collegium Musicum Catholicum koji djeluje u Subotici u okviru Katoli\xc4\x8dkog instituta za kulturu, povijest i duhovnost \xe2\x80\x9eIvan Antunovi\xc4\x87\xe2\x80\x9c._NEWLINE_Dugogodi\xc5\xa1nji violinist Suboti\xc4\x8dke filharmonije bio je Matija Molcer.'